****

**РЕПУБЛИКА СРБИЈА**

**ОПШТИНА КНИЋ**

**ОПШТИНСКО ВЕЋЕ**

**Број: 110-1385/2025-01**

**Датум: 16.10.2025. године**

**Кнић**

**Војводе Стевана Книћанина 116**

На основу члана 95. став 1. и члана 102. став 1. и 2. Закона о запосленима у аутономним покрајинама и јединицама локалне самоуправе („Службени гласник РС“, бр. 21/16, 113/17, 95/18, 114/21, 92/23, 113/17-др. закон, 95/18-др. закон, 86/19-др. закон, 157/20-др.закон и 123/21-др.закон), члана 56. став 1. Закона о локалној самоуправи („Службени гласник РС“, бр. 129/07, 83/14-др. закон, 101/16-др. закон, 47/18 и 111/21-др. закон) и члана 9. став 2. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“, број 107/23), Општинско веће општине Кнић расписује и оглашава

**ЈАВНИ КОНКУРС**

**ЗА ПОПУЊАВАЊЕ ПОЛОЖАЈА НАЧЕЛНИКА ОПШТИНСКЕ УПРАВЕ ОПШТИНЕ КНИЋ**

**СЛУЖБЕНИК НА ПОЛОЖАЈУ У I ГРУПИ: НАЧЕЛНИК**

**I Орган у којем се радно место попуњава:**

Општинска управа општине Кнић, ул. Војводе Стевана Книћанина број 116 34240 Кнић.

**II Положај који се попуњава**:

Начелник Општинске управе општине Кнић

Звање: положај у I групи

**III Опис послова на радном месту:**

Руководи и координира радом Општинске управе; планира, усмерава и надзире рад Општинске управе; усклађује рад организационих јединица Општинске управе и обезбеђује њено функционисање као јединственог органа; остварује сарадњу организационих јединица у оквиру Општинске управе; обавља и друге послове у складу са законом, Статутом општине, одлукама Скупштине општине, Општинског већа и Председника општине.

**IV Услови за запослење на радном месту**:

Стечено високо образовање из научне области правне науке на основним академским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит, најмање пет година радног искуства у струци, као и потребне компетенције за обављање послова радног места.

Кандидат мора да испуњава опште услове прописане чланом 80. Закона о запосленима у аутономним покрајинама и јединицама локалне самоуправе, да је пунолетан држављанин Републике Србије, да има прописано образовање, да испуњава остале услове прописане законом, другим прописом и актом о систематизацији радних места, да није правноснажно осуђиван на безусловну казну затвора од најмање шест месеци, да учеснику конкурса раније није престајао радни однос у државном органу, органу аутономне покрајине или јединице локалне самоуправе због теже повреде дужности из радног односа.

Лице које нема положен државни стручни испит или правосудни испит, може да поднесе пријаву на конкурс, али је дужно да достави доказ о положеном стручном испиту у року од 20 дана од дана истека рока за подношење пријава на конкурс. Ако лице не поднесе доказ о положеном стручном испиту, његова пријава ће бити одбачена.

**V Врста радног односа:**

На радном месту начелника Општинске управе општине Кнић заснива се радни однос на одређено време.

**VI Трајање рада на положају:**

Рад на положају траје 5 година.

**VII Место рада:**

Општина Кнић, ул. Војводе Стевана Книћанина број 116 34240 Кнић.

**VIII Компетенције које се проверавају у изборном поступку:**

У изборном поступку се проверавају опште и посебне функционалне компетенције, понашајне компетенције и мотивација за рад на радном месту.

**IX Начин провере компетенција:**

**1.** У изборном поступку вршиће се провера компетенција:

* **Опште функционалне компетенције, и то:**
  + организација и рад органа аутономне покрајине, односно јединице локалне самоуправе у Републици Србији – провера ће се вршити путем теста, писмено;
  + пословна комуникација – провера ће се вршити путем теста, писмено;
  + дигитална писменост – провера ће се вршити практичним радом на рачунару или увидом у доказ о знању рада на рачунару.
* **Посебне функционалне компетенциј****е**:

- посебна функционална компетенција за област рада послови руковођења;

- посебна функционална компетенција за област рада управно-правни послови.

Провера посебних функционалних компетенција вршиће се путем писане симулације и разговором са Комисијом.

* Проверу понашајних компетенција извршиће дипломирани психолог запослен у Служби за управљање кадровима путем интервјуа базираног на компетенцијама.
* На завршном разговору са Комисијом вршиће се процена мотивације за рад на радном месту и прихватање вредности јединица локалне самоуправе (усмено).

**2.** Провера општих функционалних компетенција и посебних функционалних компетенција обавиће се у просторијама Општинске управе општине Кнић, Војводе Стевана Книћанина 116.

Провера понашајних компетенција и интервју са дипломираним психологом обавиће се у просторијама Општинске управе општине Кнић online.

**X Достављање доказа** **при подношењу пријаве на конкурс:**

Ако кандидат има важећи сертификат/потврду или други доказ о томе да поседује знања и вештине о основама коришћења рачунара, основама коришћења интернета, обради текста и табеларним калкулацијама и жели да на основу њега буде ослобођен провере компетенције „Дигитална писменост“, може тај доказ, у оригиналу или овереној фотокопији, приложити уз пријаву на овај конкурс.

**Напомена:** Ако не достави наведени доказ, извршиће се провера компетенције „Дигитална писменост“. Ако конкурсна комисија увидом у достављени доказ не буде могла потпуно да оцени да је дигитална писменост кандидата на потребном нивоу, позваће кандидата на проверу ове компетенције, без обзира на достављени доказ.

**XI Докази који се достављају током изборног поступка:**

Пре завршног разговора са Конкурсном комисијом кандидати су дужни да доставе, у року од 5 радних дана од пријема позива за достављање доказа, следеће доказе:

1) диплому којом се потврђује стручна спрема;

2) доказе о радном искуству у струци (потврде, решења или друге акте којима се доказује на којим пословима, са којом стручном спремом и у ком временском периоду је стечено радно искуство);

3) доказ о положеном државном стручном испиту или правосудном испиту;

4) уверење о држављанству Републике Србије, не старије од шест месеци;

5) потврду да кандидату раније није престајао радни однос у државном органу, односно органу аутономне покрајне или јединице локалне самоуправе због теже повреде дужности из радног односа (уколико је кандидат претходно заснивао радни однос у државном органу, односно органу аутономне покрајне или јединице локалне самоуправе);

6) извод из матичне књиге рођених;

7) уверење министарства надлежног за унутрашње послове да кандидат није осуђиван за кривично дело на безусловну казну затвора од најмање шест месеци, не старије од шест месеци.

Службеник (лице које је већ у радном односу у јединици локалне самоуправе) и који се пријављује на јавни конкурс, уместо уверења о држављанству и извода из матичне књиге рођених, подноси решење о распоређивању/именовању/постављењу или решење да је нераспоређен.

Сви докази се прилажу у оригиналу или у фотокопији која је оверена код јавног бележника (у изузетним случајевима, у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао).

Као доказ се могу приложити и фотокопије докумената које су оверене пре 1. марта 2017. године у основним судовима, односно општинским управама.

Фотокопије докумената које нису оверене од стране надлежног органа неће се разматрати.

**Напомена****:** Орган, по службеној дужности, на основу члана 103. Закона о општем управном поступку („Службени гласник РС”, бр. 18/16, 95/18 – аутентично тумачење и 2/2023 – олука УС), за кандидате прибавља:

1. уверење о држављанству;
2. извод из матичне књиге рођених;
3. уверење МУП-а да кандидат није правоснажно осуђиван на безусловну казну затвора у трајању од најмање шест месеци;
4. доказ о положеном државном стручном испиту за рад у државним органима/доказ о положеном правосудном испиту.

**Ако у Вашој пријави наведете да желите сами да доставите ова документа**, тада их морате доставити у оригиналу или овереној фотокопији, у року од 5 радних дана од дана пријема позива за достављање доказа.

**XII Предност код избора кандидата**

На овом конкурсу, предност на изборној листи, у случају једнаког броја бодова кандидата имаће дете палог борца, ратни војни инвалид и борац у складу са чланом 111. Закона о правима бораца, војних инвалида, цивилних инвалида рата и чланова њихових породица („Службени гласник РС, број 18/2020).

**XIII Пријава на јавни конкурс врши се на прописаном обрасцу пријаве:**

Образац пријаве на овај конкурс доступан је на интернет презентацији општине Кнић **https://www.knic.rs** или га лица у штампаном облику могу преузети на писарници Општинске управе општине Кнић.

Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку.

Подносилац пријаве ће бити обавештен о додељеној шифри у року од три дана од пријема пријаве у органу путем имејл адресе наведене у пријави.

**XIV Рок за подношење пријава:**

Рок за подношење пријава је 15  дана и почиње да тече од дана оглашавања обавештења о јавном конкурсу у дневним новинама које се дистрибуирају за целу територију Републике Србије, „Политика“.

**XV Адреса на коју се подносе пријаве:**

Општинско веће општине Кнић, ул. Војводе Стевана Книћанина бр. 116 34240 Кнић, са назнаком „За јавни конкурс за попуњавање положаја начелника Општинске управе општине Кнић“. Пријаве се подносе путем поште или непосредно предајом на писарницу Општинске управе општине Кнић.

**XVI Место, дан и време када ће се спровести изборни поступак:**

О месту, дану и времену почетка изборног поступка кандидати биће обавештени путем имејл адресе или број телефона који су наведени у обрасцу пријаве.

**XVII Лице задужено за давање обавештења о конкурсу**:

Стеван Луковић, начелник Одељења за општу управу и друштвене делатности, телефон: 034/510-132.

\* Неблаговремене, недопуштене, неразумљиве или непотпуне пријаве биће одбачене.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

Овај оглас објављен је на огласној табли Општинске управе општине Кнић и на веб презентацији **https://www.knic.rs.** Обавештење о оглашеном јавном конкурсу за попуњавање положаја биће објављено у дневном листу „ Политика“.

**ПРЕДСЕДНИК ОПШТИНСКОГ ВЕЋА**

**Срећко Илић с.р.**